ועדת הפנים ואיכות הסביבה, כנסת 17, פרוטוקול מספר 279, 2007-12-26 08:45

אופיר פינס-פז: שלום לכולם.

אופיר פינס-פז: הנושא שעומד על סדר יומנו הוא מיגון עוטף עזה ושדרות.

אופיר פינס-פז: אנחנו נמצאים יום לפני אישור תקציב המדינה במליאת הכנסת.

אופיר פינס-פז: מחר הכנסת תחליט על תקציב המדינה וברור שהיא תאשר אותו.

אופיר פינס-פז: לכן, חשבתי שנכון מבחינת מדינת ישראל, להכריע תקציבית בשאלת המיגון לפני אישור התקציב.

אופיר פינס-פז: למרות שאנו לא ועדת הכספים ואין לנו סמכות הכרעה, חשבנו שיהיה נכון לקיים בירור רציני, עד כמה שאפשר, בסוגיה הזאת.

אופיר פינס-פז: אני מקווה שיצטרפו אלינו הגורמים הנוספים שעדין חסרים.

אופיר פינס-פז: אני לא רואה פה את אנשי משרד האוצר...

אופיר פינס-פז: הראל בלינדה לא אמור להגיע?

ליאת ניקריטין: אני מייצגת אותו.

אופיר פינס-פז: אני מציע שתתקשרי אליו כי יש לי סמכויות לנקוט נגדו בצו אישי.

אופיר פינס-פז: הסכמתי לוותר לקובי הבר רק משום שהוא התחייב שהראל בלינדה יהיה כאן.

אופיר פינס-פז: אני רוצה לומר דברי פתיחה בענין הזה: הוויכוח על מיגון שדרות ויישובי עוטף עזה מתנהל כבר לפחות משנה.

אופיר פינס-פז: אני לא מדבר רק על מוסדות החינוך, שזה ויכוח שהוכרע פחות או יותר אלא מיגון שהוא מעבר לכך.

אופיר פינס-פז: יש מציאות מסוימות שכולם עדים לה יום-יום שעה-שעה.

אופיר פינס-פז: ההרגשה של כולם היא שהאזור הזה לא ממוגן מספיק.

אופיר פינס-פז: מצד אחד, יש מאמצים של הממשלה לפתח מערכות טכנולוגיות, שיתנו יכולת למדינת ישראל ליירט קסאמים או טילים או מרגמות בטרם נחיתתם.

אופיר פינס-פז: זאת יכולת טכנולוגית שאני מקווה שנוכל לאמץ אותה וליישם אותה בהצלחה אבל אין לי ספק, שזה לא יקרה אלא בעוד שנתיים וחצי במקרה הטוב, ובמקרה הפחות טוב גם 3 ו-3.5 שנים.

אופיר פינס-פז: אני מדבר על הערכות ששמעתי מגורמים שמבינים בדבר.

אופיר פינס-פז: לכן, גם אם הדבר הזה יצליח בסופו של יום, לי ברור לגמרי שאי אפשר להשאיר את האזור הזה ללא מיגון אלמנטארי במשך שנתיים וחצי, 3, 3.5 שנים.

אופיר פינס-פז: אגב, לא רק לי זה ברור, אלא גם לאנשים שהם יותר קרובים לענין הזה כמו שר הביטחון, שאמר את הדברים במפורש.

אופיר פינס-פז: בזמנו, היתה עתירה של תושבים לבג"ץ, ובג"ץ רצה להתערב והתחיל לשאול את הממשלה שאלות קשות.

אופיר פינס-פז: הממשלה התנפלה על בית המשפט העליון ואמרה לו: מי שמך, למה אתה מתערב, וזה ענין של מדיניות תקציבית.

אופיר פינס-פז: אבל בסופו של יום גם אם בג"ץ נמנע מלהתערב כתוצאה מלחץ ודברים אחרים, השאלה תלויה ועומדת.

אופיר פינס-פז: חבר הכנסת שי חרמש, שהוא חבר הוועדה הזאת ואני מקווה שהוא יצטרף לדיון הזה, אמר מעל במת הכנסת בשבוע שעבר, בדיון שקיימנו בסוגיה הזאת, שיש לו מכתב התחייבות מראש הממשלה מינואר 2007, זאת אומרת, לפני 11 חודשים, שמתחייב לראשי המועצות ולראש העיר בשדרות שתהליך המיגון יוצא לדרך.

אופיר פינס-פז: למיטב ידיעתי, על פי עדויות מהשטח, תהליך המיגון לא יצא לדרך.

אופיר פינס-פז: יותר מזה, אני שמעתי את ראש הממשלה לפחות בהזדמנות אחת, בוועדה לביקורת המדינה של הכנסת אומר שלא צריך למגן את עצמנו לדעת.

אופיר פינס-פז: אז אי אפשר שלא להזדהות עם האמירה הזאת, זה נכון.

אופיר פינס-פז: כמו בכל תחום גם בנושא המיגון צריך לראות עד כמה ואת מי ובאיזה לוחות זמנים, וזה ברור.

אופיר פינס-פז: אבל בין זה לבין לא להתחיל את תהליך המיגון בבתי הספר יש מרחק גדול מאוד.

אופיר פינס-פז: יותר מזה, נדמה לי שמי שמדבר על כך שאין למגן את עצמנו לדעת צריך לראות כמה הוא ממוגן וכמה אחרים ממוגנים - - הנה, הגיע לפה חבר הכנסת שי חרמש.

אופיר פינס-פז: התחלתי לצטט אותך בפתיח.

אופיר פינס-פז: - - לכן, אנחנו נמצאים היום בנקודת ההתחלה כמעט.

אופיר פינס-פז: כעת אנחנו לפני אישור תקציב המדינה לשנת 2008.

אופיר פינס-פז: הממשלה והכנסת צריכה להחליט מה היא רוצה מעצמה, מה המדיניות שלה ואיך היא מתכוונת לבצע את המדיניות שלה.

אופיר פינס-פז: מדיניות בנושאים כאלה קשורה קשר ישיר לתקציב.

אופיר פינס-פז: אומר שר הביטחון, אני צריך כהתחלה 300 מיליון שקלים.

אופיר פינס-פז: תראו, בשדרות ואני יודע גם בישובים בעוטף עזה ישנם בתים שיש בהם חדרי ביטחון, וישנם בתים שאין בהם חדרי ביטחון כי הם נבנו לפני שהתקנה הזאת יצאה ב-1992.

אופיר פינס-פז: יש הרבה מאוד מבנים שנבנו לפני שנת 1992, כל השכונות הותיקות וכולי.

אופיר פינס-פז: יכול להיות שרוב המבנים נבנו לפני שנת 1992.

אופיר פינס-פז: מכל מקום, אין ספק שמדובר בקבוצה גדולה מאוד של בתים שאין בהם מיגון אלמנטארי.

אופיר פינס-פז: יש להם אולי מקלט ציבורי, כללי.

אופיר פינס-פז: אנחנו יודעים שלדבר הזה יש חסרונות מאוד גדולים.

אופיר פינס-פז: לכן, הוחלט בשנת 1992 לעבור לבניה עם חדר ביטחון בתוך הבתים.

אופיר פינס-פז: אז קודם כל, לכל אלה שאין להם חדר ביטחון בתוך הבית, אנחנו יצרנו שני מסלולים בוועדת הפנים, פה, לאחרונה.

אופיר פינס-פז: קיצרנו את הליכי התכנון באופן דרמטי והוזלנו אותם, כדי שיהיה הרבה יותר קל, באופן יחסי, לבנות חדר ביטחון בבית.

אופיר פינס-פז: כמו כן, הפחתנו מאוד את הצורך בהסכמת שכנים, מ-75% ל-60%, כשמדובר בבנין משותף.

אופיר פינס-פז: זאת אומרת, הקלנו את כל התשתית החוקית כדי שיהיה נוח ומהר יותר וזול יותר לבנות ממ"ד.

אופיר פינס-פז: אין שאלה שהדבר הזה לא יכול להיעשות רק באמצעות כוחות השוק, במיוחד לא באזורי קו העימות עצמו.

אופיר פינס-פז: לכן, נדרשת התערבות ממשלתית, אם באמת רוצים לייצר מערכת ממגנת בלוח זמנים סביר ומתקבל על הדעת.

אופיר פינס-פז: מדובר כרגע על 300 מיליון שקלים בתקציב שנת 2008.

אופיר פינס-פז: שמנו לב לאחרונה, ואתה שי חבר בוועדת הכספים, שכשרוצים מאוד, מוצאים 300 מיליון שקלים.

אופיר פינס-פז: פעם ופעמיים ושלוש פעמים ואפילו ארבע פעמים בלילה אחד.

אופיר פינס-פז: זה היה השבוע מיליארד 300, וזה היה מענין כי זה קופץ בכפולות של 300 שקלים.

אופיר פינס-פז: לכן, אני לא חושב שמתקבל על הדעת שכנסת ישראל תאשר את תקציב 2008 בלי שאנחנו נדע שהדבר הזה מובטח.

אופיר פינס-פז: בשנה שעברה ניסו ... שי חרמש, ונתנו לו התחייבות גם ממוסמכת וגם בעל-פה, כדי שיסכים לא להביא את ההסתייגות שלו לידי הצבעה.

אופיר פינס-פז: אינני יודע אם יש לך הסתייגות עכשיו בענין הזה, אבל אם יש לך - אני כמובן אתמוך בה, אם הדבר הזה לא ייפתר עד התקציב.

אופיר פינס-פז: אני לא רק אתמוך בה, אלא אעשה בה נפשות.

אופיר פינס-פז: אני לא אתן לאיש ממפלגת העבודה לא לתמוך בה.

אופיר פינס-פז: אני רוצה שהדבר הזה יהיה ברור למקבלי ההחלטות.

אופיר פינס-פז: הדבר הזה צריך להיפתר בין ראש הממשלה לשר האוצר ולשר הביטחון עד מחר ב-18:00 בערב, שעת ההצבעה.

אופיר פינס-פז: לשם כך התכנסנו, אני רוצה לבקש מחבר הכנסת שי חרמש לומר את דבריו.

אופיר פינס-פז: לאחר מכן, נשמע את משרדי הממשלה ואת הגורמים ברמת השטח.

שי חרמש: בוקר טוב לכולם, תודה ליושב ראש.

שי חרמש: ברור שהדיון הזה מתבקש מאליו.

שי חרמש: אתחיל ואומר שב-29 בינואר 2007 נתן ראש הממשלה התחייבות שלטונית בכתב למיגון כל חדרי הביטחון למאות תושבי ישובי עוטף עזה ושדרות.

שי חרמש: מכתב שיצא לראשי המועצות האזוריות, ואני מודה לכם על פרסום הודעת התמיכה שהתפרסמה בעיתונות, תודה לממשלה שקיבלה החלטה על המיגון, וזאת, כותב ראש הממשלה, לאחר החלטת הממשלה להקים חדרי ביטחון בכל דירות התושבים בישובי קו העימות.

שי חרמש: מדובר כרגע על החלטה שלטונית, שבה מאשר ראש הממשלה בכתב ידו וחתימתו שאכן התקבלה החלטת ממשלה, וזה עוד לפני ה-29 בינואר 2007.

שי חרמש: השאלה האחרונה פוצלה לשני פרקים: פרק אחד – עבודת מטה מאוד מסודרת ואחראית של פיקוד העורף ומשרד השיכון.

שי חרמש: אני מוכרח לומר זאת כי לוויתי את המהלך בצמוד.

שי חרמש: מראש היה ברור שאין אפשרות בשלב זה לקבל החלטה על מיגון גורף של כל 10,300 בתי האב בעוטף עזה ושדרות שאינם ממוגנים.

שי חרמש: אומר ביושר, כמי שאתמול בלילה קיבל את הצבע האדום בסיום הלילה וברבע לשמונה בבוקר לפתיחת הבוקר, אנחנו מקבלים התראות.

שי חרמש: .. זאת מציאות חיינו של 7 שנים.

שי חרמש: יאמר ביושר שאנחנו, התושבים, הצענו לממשלה מהלך הדרגתי על פי מה שקראנו לו "מעגלי איום".

שי חרמש: אמרנו שאין דין קיבוץ דורות כדין קיבוץ גבים ואין דין כפר מימון כדין קיבוץ ניר-עם, אין דין צמודי הקרקע בשדרות כבתים שנמצאים במגזר הפרטי, מרוחקים יותר מהקו.

שי חרמש: יש פה נכונות אמיתית של התושבים לא להעמיס על הממשלה נטל שהוערך במיליארד 300 אלא ללכת ולומר: אנחנו מוכנים לחכות כדי שמי שנמצא במעגל האיום המוכר, וזה הבתים צמודי הקרקע בשדרות רבתי, ניר-עם, גבים, ארז וזיקים כרמיה, יקבלו מענה ראשוני כי האיום שם חריף יותר.

שי חרמש: פיקוד העורף אימץ את הגישה הזאת ואני מניח שאנשי פיקוד העורף יציגו אותה פה, שמדברת על גלי איום ועל שלב ראשון בשדרות רבתי.

שי חרמש: מדובר על סדר גודל של 320 מיליון שקל.

שי חרמש: אגיד לך, היושב ראש, פה נתקלנו במשהו מדהים עוד יותר.

שי חרמש: בישיבת ועדת שרים שבה הופיעו נציגי פיקוד העורף ומשרד השיכון להציג את התכנית הזאת, הגיע משרד ראש הממשלה עם רעיון חדש שנקרא: העצמת כוח ...

שי חרמש: מה שמישהו קרא בציניות: גינון תמורת מיגון.

שי חרמש: משהו שהוא בגדר חיזוק מבני ציבור, ציפוי באבן לבתי שדרות, שיקבל חזות של בירת מדינת ישראל ובתמורה יקבלו חיבור לתשתיות.

שי חרמש: ..

שי חרמש: במענה שאומר לא נמגן לדעת, אבל ניתן לכם כייף של חיים תחת קסאמים.

שי חרמש: מה שמדאיג אותי כרגע זה לא ההחלטה שתיפול מחר, כזאת או אחרת, אלא בעיה בקונספציה שבה משרד ראש הממשלה עדין דבק, בהצעת הסרק הזאת, שמדברת על דברים בנקל על דברים מדהימים.

שי חרמש: מדובר על מיגון של חלונות בבטון פלדה, ב-2500 שקל לחלון אחורי וב-5000 שקל לחלון קדמי - -

אופיר פינס-פז: זה מה שמשרד ראש הממשלה מציע?

אופיר פינס-פז: מה, הוא פיקוד העורף?

אופיר פינס-פז: הוא מחליף את משרד הביטחון?

אופיר פינס-פז: משרד ראש הממשלה לא מבין שהוא לא משרד ביצועי?

שי חרמש: מדובר על מיגון של כולם במכה אחת.

שי חרמש: אין דין ניר-עם כדין כפר מימון, אין דין שדרות כדין ברור-חיל.

שי חרמש: כולם באותו מעגל, משתיקים את כולם במכה אחת.

שי חרמש: עלות לחלון אחורי בחדר ממוגן 2880 שקל ובקדמי 15000.

שי חרמש: עלות ממוצעת לדירה 9000 שקל.

שי חרמש: מיגון קיר חיצוני בשילוב דקורציה נאה בשילוב אבן, אני לא צוחק, זה מה שכתוב שם, העלות לדירה 15,400, ומיגון גג החדר על ידי בטון או פלדה בעלות של 12,700 ליחידת דיור.

שי חרמש: אני לא יודע איך שמים בטון או פלדה על גג רעפים ותקרות רביץ, למשרד ראש הממשלה פתרונים.

שי חרמש: ומתנה לכל אחד, שיקום שכונות של 27,000 שקל ליחידת דיור.

שי חרמש: זאת הצעה שעולה 674 מיליון שקל, עלות כפולה ממה שמציע פיקוד העורף למעגלי המיגון המידיים.

שי חרמש: יותר קל לסתום לכל אחד את הפה, גם אם הוא צריך וגם אם לא, וללכת הביתה ולהגיד: עשינו את העבודה.

אופיר פינס-פז: נציג משרד ראש הממשלה נמצא פה?

זיו ברק: כן.

שי חרמש: מה שמדאיג אותי יותר, אני מוכן להעיד מכלי ראשון ובא לא ניכנס למחלוקת בענין, היו לי שתי פגישות עם מנכ"ל משרד ראש הממשלה ויצאו פרוטוקולים בענין.

שי חרמש: הם לא נאמרו בציניות כזאת, לפחות הם נאמרו בקו מגמה.

שי חרמש: אדוני היושב ראש, מה שמדאיג אותי כרגע זה לא אם נצליח ברגע האחרון להכניס 300 מיליון או לא, אלא הקונספציה שבה יש אחדות דעים בין פיקוד העורף, משרד השיכון, משרד הביטחון, התושבים והשלטון המקומי לתוכנית מודולארית שמשאירה שני שליש מהתושבים לא ממוגנים בהסכמה, מתוך סולידאריות.

שי חרמש: .. שהם אלה שנמצאים בלב הסכנה.

שי חרמש: אני כבר אומר שבדירוג הזה ביתי וקיבוצי נמצא בהגדרה האחרונה בענין.

שי חרמש: כי אם המדינה לא יכולה להרים מיליארד 300 במכה, והיא לא יכולה, בא נמגן קודם את מי שנמצא בחשיפה - -

אופיר פינס-פז: המדיניות הזאת או הקונספציה הזאת חייבת לבוא לידי ביטוי בתקציב המדינה.

שי חרמש: תקציב המדינה לא מבטא את זה אבל יש לו כרגע 3 שלבים או 3 אבני דרך: ב-15 בינואר עוד שבועיים, בג"ץ יפסוק את פסיקתו באשר לתושבי שדרות.

שי חרמש: מדינת ישראל למדה לקח מהבג"ץ למיגון בתי הספר.

שי חרמש: מה שהיה אפשר לגמור ב-200,240 מיליון ייגמר ב-400 מיליון כי הממשלה התעקשה על קונספציה שלא.

שי חרמש: .. ואני מוכן להעיד גם כמי שחבר בוועדת המשנה הצמודה לוועדת תקציב הביטחון, בתקציב הופיעו 400 מיליון שקל למיגון כל בתי הספר, כולל בניית 11 בתי ספר חדשים בעוטף כי בג"ץ מסר.

שי חרמש: אני מניח שלא ישנים בשקט במשרד ראש הממשלה לקראת הדיון בבג"ץ.

שי חרמש: אם יבואו לבג"ץ עם הפרסה הזאת, ההערכה שלי היא שבג"ץ ישלח אותם הביתה וישית עליהם את מה שהוא צריך להשית, קרי, את ההצעה של פיקוד העורף ומשרד הביטחון.

שי חרמש: לפתחנו נמצאת הצעת חוק שביקשתי לעצור אותה, שמחייבת את המדינה למגן את כל שדרות ועוטף עזה, את הבתים שנבנו לפני שנת 1992.

שי חרמש: ההצעה היא של 68 חברי כנסת והיא ניתנת להצבה על שולחן החקיקה מחר בבוקר.

שי חרמש: אני, מטעמים של אמון בראש הממשלה - -

אופיר פינס-פז: עדין?

שי חרמש: כן.

שי חרמש: יש לי אמון מלא בראש הממשלה בדברים אחרים ובדבר הזה, גישתי קצת שונה אבל לא איבדתי את אמונתי מהעובדה שהממשלה הזאת היא ממשלה ראויה, אני מוכן להיות סובלני בענין ולומר: ניתן לממשלה את השהות להופיע בבג"ץ ולהביע הצעה ראויה ונכונה, הצעת פיקוד העורף.

שי חרמש: אם לא, אמרתי לתקשורת וכיוון שיש לי גיבוי מלא ממך, אדוני היושב ראש, ב-16 לינואר בבוקר, יוצב על שולחן ממשלת ישראל והכנסת חוק שערוך ומוכן לחקיקה מיידית, שלא רק יביא פתרון לתושבי שדרות רבתי אלא יחייב את הממשלה להתכנס מיידית למיגון 10.300 תושבים במיגון המלא, דבר שהוא אקדח מאיים - -

אופיר פינס-פז: תודה רבה.

אופיר פינס-פז: זה לא יהיה דיון ארוך כי נדרשנו אליו מהרגע להרגע כמעט ויש לנו דיון נוסף הבוקר.

אופיר פינס-פז: אלי מויאל משדרות הודיע שהוא חולה.

אופיר פינס-פז: יש כאן תושבים משדרות, אחד מכם יוכל לדבר.

נסים מורבייה: כנציג הנכים של שדרות, אני לא תושב שדרות, אבל כנציג מטה מאבק הנכים של ישראל, אני מבקש להציג את הנושא.

אופיר פינס-פז: עם כל הכבוד הראוי, תן לתושב שדרות להציג את הדברים.

נסים מורבייה: גרתי בשדרות ואני מכיר את המטריה.

נסים מורבייה: אני הגשתי דרישה לעסוק בנושא.

נסים מורבייה: .. ובעקבות בקשתו של חבר הכנסת גפני, שניהל את הישיבה, הגשתי מכתב לאדוני היושב ראש.

נסים מורבייה: מדובר במצוקה קשה מאוד של תושבי שדרות, שבמשך 7 שנים הם סופגים קסאמים בצורה מעוררת רחמים.

נסים מורבייה: הם לא מסוגלים לנהל מערכת חיים פשוטה, רגילה, נורמאלית, ככל האדם.

נסים מורבייה: אדוני, המיגון שנעשה היום על ידי פיקוד העורף בשדרות לא מהווה תשובה לנכי שדרות, קטועי הרגליים, מרותקים לכיסאות גלגלים, העיוורים והאנשים עם הבעיות החושיות.

נסים מורבייה: מתברר שמדובר במיגוניות שאי אפשר להיכנס אליהן.

נסים מורבייה: הם מובלים כצאן לטבח ברחוב כאשר נופלים קסאמים, כאשר חלק מהאנשים יכולים להיכנס ולהגן על עצמם.

נסים מורבייה: אני חושב שאנחנו מדברים מתוך מצוקה מאוד קשה של נכים, שהממשלה כבר לפני 4 שנים, בראשות חבר הכנסת שאול מופז, שהיה שר הביטחון, הבאתי התרעה על כל הנושא הזה.

נסים מורבייה: הוקצבו תקציבים ויש מכתב של חבר הכנסת שאול יהלום, שהעביר לשר הביטחון את הנושא - -

נעמי מורבייה: ולשר האוצר ביבי נתניהו.

נסים מורבייה: - - תקציבים צבועים, על מנת לסייע למיגון תושבי שדרות.

אופיר פינס-פז: מה ביקשתם?

נסים מורבייה: להנגיש את המקלטים, להנגיש בתי מדרגות - -

אופיר פינס-פז: להנגיש את המקלטים הציבוריים.

אופיר פינס-פז: ומה עם הבתים שלכם?

נסים מורבייה: לאור העובדה שהקסאמים המשיכו והמשיכו, כאשר היו הפוגות של שבוע שבועיים, ואז הממשלה לקחה את עצמה אחורה, כל מי שהתעסק בנושא הזה הלך אחורה, העסק נרדם ושוב הדברים לא זזו.

נסים מורבייה: אדוני, מדובר במצוקה קשה מאוד.

נסים מורבייה: תושבי שדרות, לפחות הנכים של עוטף עזה, אני לא חושב שהם יכולים להיות במצב כזה כאשר הם מקבלים את הירי בצורה מסיבית, בלתי פוסקת, החיים שלהם אינם חיים.

אופיר פינס-פז: תודה רבה, הבנתי מה שאתה אומר.

אופיר פינס-פז: נציגי משרד הביטחון, מי משיב לטענות שלי, של חבר הכנסת חרמש ושל החברים ששמעתם עכשיו מארגון הנכים?

רוני סרי: אני מפיקוד העורף.

רוני סרי: אני רוצה לתאר את התהליך שביצענו יחד עם משרד השיכון, ומשרד השיכון יתאר לאחר מכן את התהליך שהוא ביצע.

רוני סרי: אנחנו הגדרנו את רמת המיגון של בתי התושבים.

רוני סרי: יש מספר רמות מיגון.

רוני סרי: לאחר מכן, בחנו מספר פתרונות הנדסיים.

רוני סרי: יש פתרון אחד של להוסיף חדר, ופתרון הנדסי נוסף הוא למגן חדר.

רוני סרי: לאחר מכן, מדרגנו את כל היישובים על פי כמות הפגיעות שהיו ועל פי רמות שנמצאו בישובים, ואז הגדרנו תוכנית שבה המלצנו על חלופה אם להוסיף ממ"ד.

רוני סרי: כמו כן, המלצנו מדרוג של היישובים גם בתיאום עם חבר הכנסת שי חרמש.

אופיר פינס-פז: הדברים שאמר חבר הכנסת חרמש בקווים כלליים, זו תוכנית שאתם עומדים מאחוריה.

רוני סרי: אנחנו בנינו תכנית והמלצנו לדרגים הגבוהים, ואלה ההמלצות.

אופיר פינס-פז: מה ההיקף התקציבי של החלק הראשון שלה?

אופיר פינס-פז: מה העלות?

רוני סרי: 310 מיליון שקלים.

אופיר פינס-פז: האם לקחתם בחשבון את הצרכים של ציבור הנכים, הנגשת המקלטים?

רוני סרי: הפתרון שהצענו זה תוספת ממ"ד לבית, כך שהתוספת עצמה היא - -

לילך סוויסה: אבל נכה לא אמור להיות כלוא בבית שלו.

אופיר פינס-פז: סליחה, לא קיבלת רשות דיבור.

אופיר פינס-פז: מה עם החלק הציבורי?

אופיר פינס-פז: יש את מיגון הבתים ויש גם חלק ציבורי, מקלטים ציבוריים, שהם לא יכולים להשתמש בהם.

רוני סרי: בעבודה הספציפית שלה נדרשנו, נדרשנו לתת פתרונות למיגון בתי התושבים.

רוני סרי: זו העבודה שלנו.

אופיר פינס-פז: אבל התכנסנו פה גם לענין הציבורי, והנושא הזה עולה עוד מתקופת שר הביטחון מופז ושר האוצר נתניהו.

אופיר פינס-פז: האם יש תשובה לצרכים של ציבור הנכים?

אופיר פינס-פז: אני ראיתי את אותן תמונות קשות משדרות, של נכה שתקוע בזמן התקפת קסאם, כי אין לו שום דרך ויכולת למגן את עצמו.

אופיר פינס-פז: האם יש בעבורו תשובות?

רוני סרי: גם לצורך הזה, צריך לקבל מיפוי מהעיר איפה למקם ובאיזה כמות למקם ואז נוכל לתת פתרונות גם לנכים.

אופיר פינס-פז: עד היום, במשך 7 שנים, פיקוד העורף לא מצא פתרון הולם ליכולת של הנכים להשתמש במיגון הציבורי.

רוני סרי: לא שלא מצאנו.

רוני סרי: במידה והיינו נדרשים - -

אופיר פינס-פז: חבר, זה מכתב מ-2004 לשר הביטחון מופז.

אופיר פינס-פז: מה אתם עושים עם המכתבים, טיארות?

אופיר פינס-פז: אנשים לא ממוגנים, לא יכולים למגן את עצמם, יושבים על כיסא גלגלים באמצע שדרות, תרחיש "צבע אדום", מה הם אמורים לעשות?

אופיר פינס-פז: המקלט כולו מדרגות.

אופיר פינס-פז: אני לא מבין מה הם אמורים לעשות?

אופיר פינס-פז: אני מבין שאין לך תשובה.

רוני סרי: אני רוצה להגיד לך מה אנחנו אמורים לעשות.

רוני סרי: האחריות שלנו במסגרת פיקוד העורף זה לתת מענה למה שאנחנו נדרשים בקטע של המיגון.

אופיר פינס-פז: הבנתי שהשר מופז לא ביקש - - הראל בלינדה, סגן מנהל התקציבים האולטימטיביים לענייני ביטחון.

אופיר פינס-פז: תן לנו את נקודת הראייה של משרד האוצר כלפי הסוגיה הזאת.

אופיר פינס-פז: יש פניה, יש תכנית עבודה של פיקוד העורף, של משרד השיכון.

אופיר פינס-פז: משרד הביטחון סומך את ידו עליה.

אופיר פינס-פז: יש בה גם שכל, כפי שאני מבין את הענין הזה.

אופיר פינס-פז: גם העלויות הן דבר שצריך לקחת בו החלטה.

אופיר פינס-פז: יש פה ראייה כוללת, לא רק נקודתית.

אופיר פינס-פז: מה הבעיה?

אופיר פינס-פז: זה כסף שמתבזבז?

אופיר פינס-פז: בא נגיד שבעוד שנתיים הטכנולוגיה עצרה את הקסאם, הוספת לכל בית בשדרות ממ"ד.

אופיר פינס-פז: אחרי שהבית האלה איבדו מערכם והתושבים ישבו 7 שנים...

אופיר פינס-פז: הרוויחו ממ"ד...

שי חרמש: של בטון.

הראל בלינדה: ראשית, צריך לדעת שהממשלה, לפני שהחליטה למגן - -

שי חרמש: יש מכתב של ראש הממשלה.

הראל בלינדה: חבר הכנסת חרמש, אני מבטיח להתייחס להכל.

אופיר פינס-פז: אתה מכיר את המכתב.

הראל בלינדה: דווקא לא אבל אני מכיר כל מיני אמירות של חבר הכנסת חרמש בענין, אבל אני מכיר גם את עבודת המטה.

הראל בלינדה: הממשלה, עד היום, ב-3 השנים האחרונות מאז תכנית ההתנתקות, השקיעה קרוב למיליארד שקל.

הראל בלינדה: היא קיבלה החלטות להשקעה בקרוב למיליארד שקל למיגון ישובי עוטף עזה, כולל ההחלטה שנכפתה עליה על ידי הבג"ץ, למגן את מוסדות החינוך וגם מיגונים נוספים, כפי שנדרשו בעבר על ידי פיקוד העורף ועל פי הדרישה המקצועית בל הנושא.

הראל בלינדה: הממשלה נכנסה בשבועות האחרונים לעבודת מטה אינטנסיבית, חלקה הוצגה פה על ידי העורף ואני מניח, שתוצג על ידי משדר השיכון.

הראל בלינדה: ישיבות האחרונות שנערכו בעניין הזה נערכו אצל ראש הממשלה ב-14 בנובמבר וקצת אחר כך, כשהנושא הוצג.

הראל בלינדה: ראש הממשלה הנחה את הגורמים הממשלתיים הרלוונטיים לערוך עבודת מטה מקיפה, כולל סדרה של שאלות.

שי חרמש: התחלנו בינואר, אתה מדבר על נובמבר.

שי חרמש: מה פתאום נובמבר?

הראל בלינדה: אני מדבר על נובמבר, אני מדבר על השבועות האחרונים.

הראל בלינדה: לאחר שהעבודה של משרד השיכון ופיקוד העורף - -

שי חרמש: ומה עם מאי?

הראל בלינדה: אדוני היושב ראש, אני מבקש להשלים משפט.

הראל בלינדה: - - לאחר שהעובדה הזאת הוצגה בפניו ובפני חברי הממשלה האחרים, הוא הנחה לבצע שורה של עבודות, לאחר שורה של שאלות שהוא שאל, שלטעמנו הן שאלות טובות.

הראל בלינדה: למשל, מה לוח הזמנים לביצוע העבודות והאם בלוח הזמנים הזה, טווח טילי הקסאם שאנחנו מדברים עליו עדין רלוונטי, או שאולי טווח טילי הקסאם יהיה כזה - -

נעמי מורבייה: אם נחכה עוד 10 שנים גם כפר סבא תהיה בתוך טילי הקסאם.

אופיר פינס-פז: רבותי, אני לא מסכים לזה.

נעמי מורבייה: אני מתנצלת.

הראל בלינדה: - - טווח טילי הקסאם יהיה כזה, כמו שהוצג באותה ישיבה, שיקיף קרוב לרבע מיליון תושבים.

הראל בלינדה: המיגון הזה, שאנחנו נותנים לאלפי התושבים הראשונים, כבר לא יהיה רלוונטי.

הראל בלינדה: אולי יהיו פתרונות אחרים כמו כיפת ברזל, שעולים סכומי עתק של כסף.

שי חרמש: מה זמן הביצוע של כיפת ברזל?

הראל בלינדה: שנתיים-שלוש.

הראל בלינדה: הממשלה צריכה לקבוע את עמדתה בעניין הזה.

הראל בלינדה: העלויות שהוצגו הם הרבה למעלה מ-300 מיליון שקל.

הראל בלינדה: 300 מיליון שקל זה בשלב ראשון, אבל אנחנו צריכים לדעת שאנחנו לא מסתכלים על השלב הראשון, אנחנו צריכים להסתכל על התמונה כולה של כמיליארד 200 שקל, וגם זה רק לטווח הזה, שכבר היום הוא יותר קצר מטווח הקסאמים ובוודאי שיהיה כם גם בעתיד.

הראל בלינדה: אני לא אתייחס לבג"ץ כי הוא תלוי ועומד - -

אופיר פינס-פז: אפשר לייתר את בג"ץ.

הראל בלינדה: אני בטוח שבג"ץ יפסוק את פסיקתו, הממשלה הגישה את עמדתה לבג"ץ - -

אופיר פינס-פז: אבל אתה לא סבור, מר בלינדה, שאם הממשלה הייתה מחליטה על תקציב מחר, וזו היתה תשובתה לבג"ץ, מאוד יכול להיות שזה היה מייתר את בג"ץ.

אופיר פינס-פז: למה המדינה נהנית כל הזמן להפסיד בבג"ץ?

אופיר פינס-פז: בג"ץ לא נהנה מזה.

הראל בלינדה: אדוני היושב ראש, אני מבקש לא להתייחס לבג"ץ, אני לא יודע אם המדינה תפסיד בבג"ץ או לא.

אופיר פינס-פז: מה העמדה שלכם בבג"ץ?

אופיר פינס-פז: משרד המשפטים מייצג אתכם.

הראל בלינדה: משרד המשפטים מייצג את הממשלה ולמיטב ידיעתי הממשלה טרם קבעה את עמדתה.

הראל בלינדה: היא תקבע את עמדתה.

הראל בלינדה: אני יכול לייצג את משרד האוצר בהקשר הזה.

הראל בלינדה: זו לא תוכנית של 300 מיליון שקל, זו תכנית של 1.2 מיליארד, וגם היא כנראה תהיה שלב ראשון, אם היא תבוצע.

הראל בלינדה: 1.2 מיליארד זה סכום גדול מאוד מתקציב המדינה והוא כמובן יבוא על חשבון אחרים, כמו שכולנו מכירים.

הראל בלינדה: זאת שאלה של סדר עדיפויות, בסופו של דבר.

אופיר פינס-פז: אבל יש ויכוח על ה-320 מיליארד.

אופיר פינס-פז: גם אם יכול להיות ויכוח על הנתון של המיליארד 200, אפילו התושבים עצמם מבינים שיש סדרי עדיפויות בתיעדוף לנוכח הסיכונים.

אופיר פינס-פז: יש הסכמה רחבה ל-320.

אופיר פינס-פז: מי אמר שלא תוכל - -

הראל בלינדה: אף אחד לא אמר לי שאני אוכל לנתק או לא אוכל לנתק.

הראל בלינדה: הממשלה עדין דנה בענין.

הראל בלינדה: אני לא מכיר תכנית שלמה שנגמרת ב-300 מיליון, אני מכיר שלב א' שנגמר ב-300 מיליון, כפי שהוצג.

הראל בלינדה: אף אחד לא הציע בינתיים לנמק.

הראל בלינדה: אני חושב שהממשלה צריכה לגמור את עבודת המטה.

הראל בלינדה: גם 300 מיליון זה סכום גדול.

הראל בלינדה: שלשום, בוועדת הכספים, בויכוח גדול מאוד על סל הבריאות, אסור לי לתת להם - -

שי חרמש: גמרנו בלילה נייר של 4 כפולות של 300 מיליון בקצבאות - -

הראל בלינדה: הממשלה קובעת סדרי עדיפויות בדברים כאלה בעקבות לחצים של הכנסת על תוספות לדברים אחרים.

הראל בלינדה: אם הממשלה תחליט להוסיף גם לפה, היא תצטרך להוריד ממקומות אחרים, כולל דברים מהסוג הזה.

שי חרמש: זה חיי אדם.

אופיר פינס-פז: אתה יודע שתקציב הביטחון לא נדון בוועדת הכספים.

אופיר פינס-פז: אם היה עולה שם, אין לי ספק בכלל שחברי הכנסת בוועדת הכספים היו מעבירים את הנושא הזה לסדר עדיפות ראשון.

אופיר פינס-פז: לא צריך להסיק מזה מסקנה מוטעית.

אופיר פינס-פז: אני מודיע לך שאם שי היה שם את ההסתייגות הזאת - -

הראל בלינדה: תקציב הביטחון נדון בוועדה המשותפת עם ועדת הכספים והנושא הזה נדון גם שם.

הראל בלינדה: חברי הכנסת אמרו את דעתם ולבסוף ניתבו את התקציב כפי שהוא.

הראל בלינדה: אם יקבלו החלטה אחרת, יקבלו וזה יבוא על חשבון דברים אחרים.

אופיר פינס-פז: כרגע לתקציב 2008 אין תקצוב, לא של השלב הראשון ולא של כל התכנית ולא של משהו אלטרנטיבי.

הראל בלינדה: לתקציב 2008 יש תקצוב לפיקוד העורף, שיכול לחלק אותו לפי סדרי העדיפויות שלו.

הראל בלינדה: להבנתי, פיקוד העורף לא שם את זה בראש סדרי העדיפויות שלו.

צבי פוקס: - -

הראל בלינדה: תקציב פיקוד העורף כ-300 מיליון שקל - -

אופיר פינס-פז: כולל אחרי מלחמת לבנון השניה?

הראל בלינדה: - - מעבר לזה, הם מוקצבים עוד 200 מיליון שקל למיגון מוסדות החינוך, שזה סדרי עדיפויות שנכפו עלינו.

הראל בלינדה: אם ירצו לשנות סדרי עדיפויות בתוך תקציב הביטחון, כמובן שיהיה אפשר לעשות את זה.

אופיר פינס-פז: משרד הבינוי והשיכון, אתם רוצים להוסיף, להציג את העמדה שלכם?

יוסי מנור: אני מנהל מינהל תכנון והנדסה במשרד השיכון.

יוסי מנור: אני לא קובע מדיניות, אני רק מציג לפניכם את האלטרנטיבות השונות שנתבקשנו להציב בתקופה האחרונה, מאחר וכמו שהראל אמר, יש כאן עלויות גבוהות מאוד ושיקולים כבדים.

יוסי מנור: הצגנו כל מיני אלטרנטיבות ומי שיצטרך להחליט זו הממשלה.

אופיר פינס-פז: נגיד שהממשלה תצטרך להחליט בינואר או בפברואר, מאיפה היא תיקח את הכסף?

הראל בלינדה: - -

אופיר פינס-פז: אז למה לא לעשות את זה בדרך המלך?

אופיר פינס-פז: הרי יש תקציב מדינה, אחרי זה אתם טוענים ששוברים לכם את הכלים ומעוותים את התקציב.

אופיר פינס-פז: יש תקציב מדינה, למה לא לשמור סכום של כמה מאות מיליוני שקלים לטובת גיבוש תוכנית כזאת או אחרת?

אופיר פינס-פז: למה לך לקחת מקורות שאינם ולא לתכנן?

הראל בלינדה: הממשלה קבעה את סדרי העדיפויות שלה באוגוסט.

הראל בלינדה: היא קבעה אז לא לתקצב את זה.

אופיר פינס-פז: אבל היום רוב השרים בממשלה בדעה אחרת.

הראל בלינדה: שהממשלה תצביע והיא תצטרך לסמן מקורות.

הראל בלינדה: אני שמעתי דברים אחרים מחלק מהשרים, שמעתי התבטאויות של ראש הממשלה בענין, אתם יודעים לפרש אותן טוב יותר ממני.

הראל בלינדה: אם הממשלה תחליט לשנות את סדרי העדיפויות שלה ולתקצב 1.2 מיליארד לנושא הזה או יותר, היא תצטרך לסנן את זה ממקומות אחרים, זה סכום גדול.

אופיר פינס-פז: ברור.

אופיר פינס-פז: חלם זה כאן.

צבי פוקס: דבר ראשון, עשינו סקר בכל גזרת עוטף עזה, בכל הישובים שנמצאים בטווח של עד מקו הגבול.

צבי פוקס: מדובר על כארבעים ומשהו ישובים, 10,500 יחידות דיור שאין להן ממ"ד.

אופיר פינס-פז: אמרו 10,300...

צבי פוקס: יש בקיבוצים יחידות שלך תדע אם זה אחת או שתיים, והתאילנדים, אם זה שווה ערך ליחידה.

אופיר פינס-פז: אולי נקבל תקציב ממשלת תאילנד.

צבי פוקס: לפי זה ערכנו את המדדים שלנו.

צבי פוקס: יש לנו מספר אלטרנטיבות למיגון.

צבי פוקס: המיגון הטוב ביותר הוא תוספת של ממ"ד.

צבי פוקס: בהתחלה דיברנו על ממ"ד לפגיעה ישירה של קסאם, שהערכנו ב-1.3 מיליון.

צבי פוקס: לאחר הרבה דיונים עם פיקוד העורף הגענו לסיכום שאפשר לרדת ברמה ואנחנו קוראים לזה היום ממ"ד רגיל, כמו שנמצא בכל הארץ אבל משופר, כאשר התקרה שלו עומדת בפני פגיעה ישירה.

צבי פוקס: העלות של ממ"ד משופר היא מיליארד שקל ל-10,500 יחידות.

צבי פוקס: ישנה גם אלטרנטיבה אחרת של מיגון חדרים, לקחת חדר בתוך הדירה ולמגן אותו.

אופיר פינס-פז: ירדתם מזה.

צבי פוקס: לא המלצנו על זה, אבל לא ירדנו מזה.

צבי פוקס: מבחינה מיגונית אפשר לתת את אותו מיגון באותה רמה של פגיעה, כמובן שיש לזה השלכות אחרות.

צבי פוקס: אתה בעצם לא משדרג את התושב אלא מקטין לו את החדר על ידי המיגון.

צבי פוקס: העלות הזאת היא בערך 600 מליון שקל לכל הכמות שדיברתי עליה קודם.

צבי פוקס: נתבקשנו להציג עוד אלטרנטיבה של מיגון חלקי, לא מיגון מלא.

צבי פוקס: זה מיגון יחד עם שיקום שכונות, ששם אנחנו יכולים ברבע מיליארד שקל לתת מיגון חלקי, מיגון חלונות ואיזה שהוא פח או בטון על הגגות, למנוע פגיעה של רסיסים.

צבי פוקס: עשינו גם איזה סקר או ניהול סיכונים בנושא הזה.

אופיר פינס-פז: זה דיון קצר ומהיר ולא נוכל להיכנס לכל דבר.

צבי פוקס: בסדר.

צבי פוקס: נתון חשוב אחד: נתבקשנו לראות מה יקרה בעוד שנתיים שלוש, כאשר רמת ההתקפיות של תושבי עזה תגבר, אם תגבר.

צבי פוקס: לפי הערכות אמ"ן, בעוד שנתיים שלוש הטווח יהיה ואז, אנחנו מגיעים לטווחים גדולים יותר.

צבי פוקס: לפי אותן הערכות אנחנו מגיעים בממ"דים ל-4 מיליארד שקל בעוד שנתיים שלוש.

אופיר פינס-פז: אתה מגיע לאשקלון ולכל מיני ישובים.

צבי פוקס: לאשקלון ולקריית גת.

אופיר פינס-פז: מר שמעון פרץ, גזבר עיריית שדרות, בבקשה.

שמעון פרץ: רציתי להבהיר מספר נקודות: אנחנו לא נכנסים לויכוח לגבי תושבי שדרות, אנחנו לא בויכוח לא עם הקסאם ולא עם האוצר.

שמעון פרץ: אנחנו שמים את הצרכים של העיר פה, בפני הוועדה.

שמעון פרץ: לא מזמן, לפני מספר חודשים, נעשה סקר בעיר שדרות והוא מצביע על מצב חמור מאוד בתחום ההוסטלים.

שמעון פרץ: אף אחד לא יודע את זה וזה בטח לא מדאיג.

שמעון פרץ: זה לא אנשים שנהרגו אלא מדובר באנשים פגועי נפש שלא מטופלים.

שמעון פרץ: המצב שלהם הוא בעקבות כך שאין להם ממ"ד ואין להם לאן ללכת ברגע שנשמעת ההתראה של "צבע אדום".

שמעון פרץ: אין פה ענין של שיקול דעת - -

אופיר פינס-פז: לכמה יש ממ"ד ולכמה אין ממ"ד בשדרות?

שמעון פרץ: זה בערך חצי-חצי.

שמעון פרץ: השיקול פה אינו שיקול כספי כי אם ניכנס לשיקולים כספיים, אני לא יודע כמה יעלה מבצע בעזה למשל וכמה הרוגים יהיו בעזה מול המיגון של שדרות.

שמעון פרץ: לכן, שי, אתה אמנם נציג שלי אבל תן לי להגיד כמה מלים - -

נסים מורבייה: תסדר למשרד שלך נגישות.

נעמי מורבייה: אתם לא מבינים מהי נגישות.

אופיר פינס-פז: אולי מספיק?

אופיר פינס-פז: הדיון על נגישות הוא דיון חשוב אבל עכשיו הדיון הוא על מיגון, גם בהקשר של נגישות.

שמעון פרץ: אני מציע שנתווכח אחרי זה.

שמעון פרץ: לדעתי, אין מקום ואין זמן ואין שיקול דעת על מנת לתת את הפתרון לתושבי שדרות ולישובי עוטף עזה.

שמעון פרץ: המדינה חייבת לעשות, כולל פקיד האוצר, ולהירתם על מנת להביא לפחות את הפתרון הראשוני של אותם 320 - -

אופיר פינס-פז: אבל שמעת, שהם לא מוכנים.

שמעון פרץ: הוא אפילו לא מקשיב למה שאני אומר וזה מה שמדהים אותי.

שמעון פרץ: יושב פה פקיד האוצר, אני מעלה דברים חשובים שנוגעים ל-20 אלף תושבים, שמסתתרים מדי חצי שעה בחדרים ומתחת לקורת בטון בכניסה למקלחת, ואתה יושב ואפילו לא מאזין לדברים שאני מביא פה.

הראל בלינדה: אדוני, אני יושב ומאזין.

הראל בלינדה: אני מקשיב לך.

שמעון פרץ: יש לי כמה דברים להגיד לך: בשדרות חיים 22 אלף תושבים.

שמעון פרץ: ללמעלה ממחצית התושבים אין חדר מוגן, אין להם לאן לברוח ברגע שהם שומעים את "צבע אדום".

שמעון פרץ: לאחרונה נשמע "צבע אדום" כל חצי שעה בעיר שדרות.

שמעון פרץ: לאור זאת שאין להם לאן לברוח, למעלה מ-70% מאופיינים על נט"ל, חברה מקצועית, כנפגעי פוסט טראומה.

שמעון פרץ: אתה מצביע על השפעות רוחביות, הצהרה כזו או אחרת?

שמעון פרץ: אין זמן לשיקולים האלה.

שמעון פרץ: אני בטוח שאם מחר תצטרך להצביע על מבצע בעזה, לזה כן יהיה כסף ותקציב, ותספוג הרבה יותר הרוגים בתוך הרצועה.

שמעון פרץ: לכן, צריך להתעלות מעל כל שיקול, מעל כל ענין ולמצוא את הפתרון ולתת אותו כמה שיותר מהר.

שמעון פרץ: תושבי שדרות נמצאים על הקצה.

אופיר פינס-פז: תודה רבה.

אופיר פינס-פז: נציג שער הנגב, איציק חסון מקיבוץ גבים.

איציק חסון: ראשית, אני מברך על היוזמה.

איציק חסון: אני חושב שהמיגון הוא בראש סדר העדיפויות שלנו.

איציק חסון: זה ישנה לנו בצורה משמעותית את איכות החיים שלנו.

איציק חסון: אנחנו לא יכולים להתמודד עם בעיית הקסאמים, אבל אנחנו יכולים להקל.

איציק חסון: שמעתי את תושבי נחל עוז, שלהם כן מיגנו את הבתים והם אמרו חד משמעית: כל נושא איכות החיים השתפר בצורה מאוד משמעותית.

איציק חסון: ניתן לישון בלילה בשקט - -

אופיר פינס-פז: איפה עשו מיגון לבתים?

איציק חסון: רק בקיבוץ נחל עוז וזיקים.

אופיר פינס-פז: למה לא עצרתם שם?

הראל בלינדה: אנחנו לא עוצרים דברים.

הראל בלינדה: יש סדרי עדיפויות של פיקוד העורף.

הראל בלינדה: אמרתי שממשלת ישראל השקיעה קרוב למיליארד שקל למיגונים באזור עוטף עזה.

הראל בלינדה: לא עצרנו את זה - -

אופיר פינס-פז: הבנתי.

אופיר פינס-פז: זה במסגרת התקציב שהוקצה לענין.

הראל בלינדה: ושל ממשלת ישראל.

הראל בלינדה: בהתאם הדרישות של פיקוד העורף.

איציק חסון: אני רוצה להוסיף.

איציק חסון: איך מתנהלים כשיש "צבע אדום" באמצע הלילה?

איציק חסון: לי יש 4 ילדים, שניים קטנים ושניים גדולים.

איציק חסון: הגדולים רצים למקלחת ולשירותים, אשתי ואני רצים ונשכבים על הילדים הקטנים.

איציק חסון: כבר 7 שנים כך אנחנו מתנהלים.

איציק חסון: בסך הכל אנחנו מבקשים שיהיה לנו מקום לשים את הילדים בלילה לישון בו, זה הכל.

איציק חסון: שאנחנו, כאזרחים, נוכל לישון בשקט בלילה.

איציק חסון: היום אנחנו החיילים של מדינת ישראל.

איציק חסון: האם עולה על הדעת שישלחו חיילים לקרב, אנחנו חיילים שנמצאים כרגע בקרב.

איציק חסון: האם עולה על הדעת שישלחו חיילים לקרב ללא אמצעי מיגון?

איציק חסון: זה אמצעי המיגון שלנו.

איציק חסון: הייתי חייל בצה"ל ואף פעם לא שלחו אותי לשום משימה, לא ממוגן כמו שצריך.

איציק חסון: היום, זה מה שעושים.

אופיר פינס-פז: תודה רבה.

אופיר פינס-פז: נציג משרד ראש הממשלה, בבקשה.

זיו ברק: אין מה להוסיף על מה שאמר הראל בלינדה.

אופיר פינס-פז: למה אתם מתערבים בתכניות המבצעיות?

אופיר פינס-פז: אתם לא אנשי מקצוע.

זיו ברק: אנחנו לא מתערבים, אנחנו מקבלים את ההמלצות של הדרג המקצועי ובוחנים אותם בין ייתר שאר השיקולים, ומקבלים החלטה.

זיו ברק: בינתיים עדין לא נתקבלה החלטה והנושא נבחן ברצינות גם במשרד ראש הממשלה ואחר כך, זה יגיע להחלטת הממשלה.

אופיר פינס-פז: למה אתם לא מקבלים החלטה לפני שמאשרים את תקציב 2008?

אופיר פינס-פז: זה לא נראה לך סביר?

זיו ברק: היא לא מהשיקולים האלה.

זיו ברק: ההחלטה צריכה להיות נכונה, שלוקחת בחשבון את כל השיקולים וגם משרד הבינוי והשיכון ופיקוד העורף, אנחנו נמצאים אתם בקשר רציף ומקבלים מהם את כל הנתונים, וגם ממשרד האוצר ומכל משרדי הממשלה הרלוונטיים.

אופיר פינס-פז: אני רואה בזה מינהל לא תקין, שבנושאים כל כך אסטרטגיים למדינת ישראל פתאום לוח הזמנים גמיש, פתאום תקציב המדינה לא פקטור.

אופיר פינס-פז: למה אתם לוחצים עלינו לאשר את תקציב המדינה ב-31 בדצמבר?

אופיר פינס-פז: בואו נמשוך את זה.

אופיר פינס-פז: הרי זה לא יכול להיות שאין הלימה.

אופיר פינס-פז: לפעמים יש דברים שקורים מהרגע להרגע, אתה לא יכול לכלול אותם בתקציב המדינה.

אופיר פינס-פז: אבל נושא כמו המיגון, שדנים בו שנה לפחות, אתם עוסקים בנושא שדנו בו, בדקו אותו, עברו בית בית, עשו חלופות, מה אתם עוד רוצים שיקרה?

אופיר פינס-פז: כמה זמן הבחור הזה צריך לשכב על הילדים שלו כדי להגן עליהם?

אופיר פינס-פז: כמה זמן ייקח לכם לקבל החלטות?

אופיר פינס-פז: אני כבר לא רוצה להגיד איזה החלטות לקחו ברגע.

אופיר פינס-פז: נעשתה עבודת מטה, נבדקו חלופות, נבדקו אלטרנטיבות, כל מה שנשאר זה לקחת החלטה ולקבוע אותה בתקציב המדינה.

אופיר פינס-פז: ואת זה, יש מישהו ששם וטו.

אופיר פינס-פז: אני לא יודע אם זה ראש הממשלה, אני לא יודע אם זה שר האוצר או שניהם, כולל הדרגים המקצועיים.

אופיר פינס-פז: זה מינהל לא תקין.

אופיר פינס-פז: זה לא נכון לנהוג ככה, זה לא נכון לפעול ככה וזה לא מקובל על כנסת ישראל.

אופיר פינס-פז: שי, אני אומר לך, אני קורא לך באופן הבהול ביותר להגיש את ההסתייגות שלך להצבעה כי היא מבוססת, היא אחראית, היא בנויה על תכנית עבודה, היא בנויה על דוחות של אנשי מקצוע.

אופיר פינס-פז: אני מודיע לך שאם תשים אותה להצבעה מחר, היא תעבור בכנסת, יהיה לה רוב מוחץ, יהיה לה רוב גדול.

אופיר פינס-פז: אל תחכה להצעת החוק ואל תחכה לבג"ץ.

אופיר פינס-פז: התשובה של המדינה לבג"ץ צריכה להיות אישור תכנית המוסכמת על כל דרגי המקצוע ועל כל מי שנוגע בדבר, גם ברמת היישובים כולל אלה הלא ממוגנים.

אופיר פינס-פז: כל היתר, זה כיפופי ידיים ומאבקי אגו.

אופיר פינס-פז: זה שיקולים לא מספיק נכונים על רקע המציאות הקיימת ועל רקע העבודה שנעשתה סביב הנושא הזה.

אופיר פינס-פז: לכן, אין לנו סמכות אלא להמליץ בדיון של הרגע האחרון לראש הממשלה ולשר האוצר לסיים את העניין הזה עד מחר.

אופיר פינס-פז: לכנס את ועדת הכספים או את הוועדה המשותפת לחוץ וביטחון ולוועדת הכספים ולאשר את התקציב לשנת 2008, להודיע לבג"ץ שזאת גם התשובה של המדינה לבג"ץ.

אופיר פינס-פז: להודיע לתושבים שהפרויקט הזה מתחיל ואני חושב, שזה מוסרי, זה מקצועי וזה מתבקש.

אופיר פינס-פז: בינתיים, אנחנו מקווים שכל האמצעים האחרים, האמצעים הטכנולוגיים וכל מה שקשור, יעלו יפה ובלוח זמנים סביר.

אופיר פינס-פז: לגבי נציגי תע"ש, אנחנו באים אליכם לביקור בתע"ש בשבוע הבא.

אופיר פינס-פז: יפה, אני מבקש, אם יתאשר, לראות את מערכות המיגון שאתם מכינים.

אופיר פינס-פז: אנחנו לא נכנסים לפרטים הטכניים כאן, בדיון.

אופיר פינס-פז: יחד עם זאת, אנחנו באים לתע"ש ביום חמישי הבא ונשמח לראות את מה שאתם מכינים.

אופיר פינס-פז: אפשר לשלב את זה בביקור, אני מאוד אשמח.

אופיר פינס-פז: אני מודה לכולם.

אופיר פינס-פז: הישיבה נעולה.